text: Hann hevur fyri tað mesta góðar royndir við HB í steypakappingini. Fyri skjótt fimm árum síðan var hann annar av teimum báðum, sum vóru vístir av vølli í dramatisku og minnisríku steypafinaluni, sum B36 við níggju monnum vann á grannunum eftir brotssparkskapping. Árið fyri var hann eisini við frá byrjan, tá Róaldur Jakobsen við tveimum málum skeyt B36 í steypafinaluna. Fyrst við beinleiðis frísparki, og síðan við gyltum skoti úr 72 metrum, tá málverjin hjá HB var frammi móti miðlinjuni. Eisini ta ferðina spældi B36 við níggju monnum.
text: #000003
text: Hann hevur verið við í nógv ár, fyri tað mesta sum vongverji, men nú hevur hann annan leiklut á vøllinum. 27 ára gamli Benjamin Heinesen, sum er farin undir sítt tólvta kappingarár í hvítu troyggjuni, hevur seinastu vikurnar í fleiri førum røkt uppgávuna sum fremsti maður. Fríggjadagin var hann eisini millum málskjúttarnar í sannførandi sigrinum við Stórá.
text: #000005
text: - Eg havi altíð viljað spælt á teimum framrættaðu plássunum, og nú ber betur til. Eg var illa darvaður av skaða í fjør, samstundis sum Símun Sólheim var sannførandi sum bakkur. Í vetur prátaði eg við Dan og spurdi, um tað bar til at fáa annan leiklut á vøllinum. Tíbetur kom Jann Benjaminsen í hópin um sama mundi. Annars hevði eg helst verið fluttur aftur á bakkin, tá Símun noyddist út við skaða í Norðagøtu í fyrsta umfari, sigur Benjamin brosandi og sipar til, at Jann Benjaminsen varð innskiftur á bakkplássið ta ferðina.
text: #000006
text: - Persónliga er størsti munurin, at eg kann nú í størri mun átaka mær uppgávuna sum ein av leiðarunum, bæði á vøllinum og uttanfyri. Tað havi eg altíð viljað. Umframt tað, so er eisini øðrvísi at fara til venjing dagin fyri dyst og kenna spenningin í kroppinum, um eg havi avrikað nóg væl hesa vikuna fyri at vera við frá byrjan. Tað er gróthørð og sunn kapping um plássini, og tað dámar mær sera væl, sigur hann.
text: #000007
text: Benjamin ætlar sær sjálvsagt eisini ein leiklut á vøllinum í morgin. Hann og liðfelagararnir ætla eisini at løna grannunum aftur fyri ósigurin í landskappingini fyrr í ár.
text: #000008
text: - Eg vænti, at hesin dysturin fer at líkjast dystinum, sum vit spældu fyrr í ár. Hesaferð skulu vit hinvegin vera meira avgjørdir, so tað verða vit, sum stýra bæði spælinum og leikferðini. Vit byggja støðugt uppá, vit menna okkum fyri hvønn dyst, og tað skal eisini síggjast aftur í annaðkvøld, sigur Benjamin Heinesen.
text: #000009